b'\n_START_ARTICLE_\nPranci\xc5\xa1kus Sapiega\n_START_SECTION_\nBiografija\n_START_PARAGRAPH_\nLietuvos didik\xc5\xb3 Sapieg\xc5\xb3 gimin\xc4\x97s atstovas, herbo \xe2\x80\x9eLis\xe2\x80\x9c savininkas. Lietuvos lauko etmono ir Lietuvos did\xc5\xbeiojo kanclerio Aleksandro Mykolo Sapiegos (1730\xe2\x80\x931793) ir Magdelenos Agnie\xc5\xa1kos Liubomirskait\xc4\x97s (1739\xe2\x80\x931780) s\xc5\xabnus. Jo mama buvo viena i\xc5\xa1 ATR valdovo Stanislovo Augusto Poniatovskio favori\xc4\x8di\xc5\xb3. Tod\xc4\x97l A. M. Sapiega ilgai atsisak\xc4\x97 pripa\xc5\xbeinti Pranci\xc5\xa1k\xc5\xb3 savo s\xc5\xabnumi._NEWLINE_Nuo 1782 m. P. Sapiega buvo aukl\xc4\x97jamas Pulav\xc5\xb3 dvare, netoli Var\xc5\xa1uvos\xc2\xa0\xe2\x80\x93 pagrindin\xc4\x97je kunigaik\xc5\xa1\xc4\x8di\xc5\xb3 \xc4\x8cartoriski\xc5\xb3 rezidencijoje\xc2\xa0\xe2\x80\x93 kartu su jaunais broliais Konstantinu Adomu ir Adomu Jurgiu \xc4\x8cartoriskiais. Po to mokslus t\xc4\x99s\xc4\x97 Vilniaus universitete._NEWLINE_1792 m. prisijung\xc4\x97 prie Targovicos konfederacijos, tapdamas patar\xc4\x97ju. Konfederacijos deleguotas vyko \xc4\xaf Sankt Peterburg\xc4\x85 pas Jekaterin\xc4\x85 I. 1793 m. gavo Lietuvos artilerijos generolo titul\xc4\x85. Tais pa\xc4\x8diais metais tapo Baltojo erelio ir \xc5\xa0vento Stanislovo ordin\xc5\xb3 kavalieriumi._NEWLINE_1794 m. generolas P. Sapiega aktyviai dalyvavo ruo\xc5\xa1iantis Tado Kosciu\xc5\xa1kos sukilimui. I\xc5\xa1 sukilimo vadovyb\xc4\x97s gavo generolo-leitenanto titul\xc4\x85 ir tapo atskiros divizijos vadu. Tolimam giminai\xc4\x8diui, kunigaik\xc5\xa1\xc4\x8diui Kazimierui Nestorui Sapiegai atsisakius LDK sukilimo vado titulo, Tadas Kosciu\xc5\xa1ka 1794\xc2\xa0m. baland\xc5\xbeio 14 d. \xc5\xa1ias pareigas pasi\xc5\xabl\xc4\x97 P. Sapiegai. Ta\xc4\x8diau 1794 m. gegu\xc5\xbe\xc4\x97s 2 d. P, Sapiega j\xc5\xb3 atsisak\xc4\x97 d\xc4\x97l kompetencijos stokos. 1794 m. gegu\xc5\xbe\xc4\x97s 14 d. P Sapiega neteko sukilimo divizijos vado pareig\xc5\xb3 ir dalyvavo ma\xc5\xbeiau \xc5\xbeymiose ir s\xc4\x97kmingose karin\xc4\x97se operacijose\xc2\xa0\xe2\x80\x93 vadovavo sukil\xc4\x97li\xc5\xb3 veiksmams Slanimo, Valkavisko pavietuose ir Ryt\xc5\xb3 Palenk\xc4\x97je._NEWLINE_Po 1794 m. sukilimo numal\xc5\xa1inimo P. Sapiega prisiek\xc4\x97 i\xc5\xa1tikimyb\xc4\x99 Jekaterinai II ir i\xc5\xa1veng\xc4\x97 Rusijos vadovyb\xc4\x97s ketinimo konfiskuoti daugyb\xc4\x99 jo dvar\xc5\xb3, pad\xc4\x97jo ir ry\xc5\xa1iai su kunigaik\xc5\xa1\xc4\x8diu Nikolajumi Vasiljevi\xc4\x8diumi Repninu (1734\xe2\x80\x931801)._NEWLINE_1795 m. P. Sapiega atvyko \xc4\xaf Sankt Peterburg\xc4\x85, o 1796 m. gyveno Chersone ir Perekope._NEWLINE_Kaip Slanimo, Valkavisko ir Naugarduko paviet\xc5\xb3 bajorijos atstovas P. Sapiega  1797 m. dalyvavo Pavelo I kar\xc5\xabnacijoje. Kuomet po kar\xc5\xabnacijos Maskvoje i\xc5\xa1kilmi\xc5\xb3 Pavelas I pageidavo \xc4\xaf Sankt Peterburg\xc4\x85 keliauti per Baltarusij\xc4\x85 ir Lietuv\xc4\x85, kunigaik\xc5\xa1tis P. Sapiega pri\xc4\x97m\xc4\x97 Rusijos imperatori\xc5\xb3 savo r\xc5\xabmuose\xc2\xa0\xe2\x80\x93 Dere\xc4\x8dine. I\xc5\xa1 jo gavo slapto patar\xc4\x97jo titul\xc4\x85 ir Minsko gubernijos bajor\xc5\xb3 mar\xc5\xa1alkos titul\xc4\x85 ir leidim\xc4\x85 \xc4\xafkurti savo valdose Maltos ordin\xc4\x85._NEWLINE_V\xc4\x97liau daug keliavo po Europ\xc4\x85, da\xc5\xbenai lank\xc4\x97 Vilni\xc5\xb3, ta\xc4\x8diau pasi\xc5\xbeym\xc4\x97jo prorusi\xc5\xa1komis politin\xc4\x97mis nuotaikomis._NEWLINE_1801 m. P. Sapiega v\xc4\x97l buvo i\xc5\xa1rinktas bajorijos atstovu dalyvauti Aleksandro I, kurio amnestijos pra\xc5\xa1\xc4\x97 lenk\xc5\xb3 ir lietuvi\xc5\xb3 emigrantai, 1794 m. sukilimo dalyviai, kar\xc5\xabnacijoje._NEWLINE_Buvo vienas i\xc5\xa1 did\xc5\xbeiausi\xc5\xb3  LDK dvar\xc5\xb3 valdytoj\xc5\xb3 ir savinink\xc5\xb3. Jam priklaus\xc4\x97 Ru\xc5\xbeanai, Dere\xc4\x8dinas, Zelva, Visokoje, Mi\xc5\xa1as, Senasis ir Naujasis Bychavas, Druja, U\xc5\xbepali\xc5\xb3 ir kiti dvarai. Ru\xc5\xbeanuose ir Dere\xc4\x8dine i\xc5\xa1laik\xc4\x97 dvaro teatrus.'